Két hónappal a szinte végzetes balesete után edzésbe állt a Tour-gyõztes bringás
Szombaton ismét edzésbe állt Egan Bernal Tour de France- és Giro d'Italia-gyõztes országúti kerékpáros, aki január 24-én súlyos balesetet szenvedett.
A 25 éves kolumbiai sportoló szombaton feltöltött a közösségi oldalára egy képet, amelyen szobabiciklizés közben látható.

"Amíg van hit, minden lehetséges" - írta a fotó mellé.

Bernal edzés közben, Gachancipában nagy sebességgel nekiütközött egy álló busznak, amely rálógott az útra. Az orvosok elõbb eltört jobb lábát és térdkalácsát, valamint összeomlott tüdejét operálták meg, majd a gerincében állították helyre az elmozdult törött részeket,; 18 csonttörést diagnosztizáltak.

Késõbb egy nyaki csigolyamûtéten is átesett, saját bevallása szerint 95 százalék volt az esélye annak, hogy lebénul.

A Tour de France-on 2019-ben, a Giro d'Italián pedig tavaly gyõztes Bernalt február 6-án engedték haza a kórházból. Csapata, az Ineos Grenadiers edzõje, Xabier Artexte szerint akár az idei év végén visszatérhet a versenyzéshez.